COM7 ส่งซิกกำไร Q2 แรงต่อเนื่อง รับอานิสงส์เปิดตัวสมาร์ทโฟนใหม่-แผนการตลาดหนุน
COM7 ส่งซิกกำไร Q2 แรงต่อเนื่อง รับอานิสงส์เปิดตัวสมาร์ทโฟนใหม่-แผนการตลาดหนุน
COM7 ส่งซิกกำไร Q2 แรงต่อเนื่อง รับอานิสงส์เปิดตัวสมาร์ทโฟนใหม่-แผนการตลาดหนุน
10 พ.ค. 2562

นายสุระ คณิตทวีกุล ประธานเจ้าหน้าที่บริหาร บริษัท คอมเซเว่น จำกัด (มหาชน) หรือ COM7 เปิดเผยถึงผลประกอบการของบริษัทฯ งวดประจำไตรมาส 1/2562 มีรายได้จากการขายและให้บริการอยู่ที่ 7,618.4 ล้านบาท เพิ่มขึ้น 18.4% เทียบกับงวดเดียวกันของปีที่ผ่านมาอยู่ที่ 6,433.6 ล้านบาท
ขณะที่กำไรขั้นต้นอยู่ที่ 977.2 ล้านบาท เพิ่มขึ้น 26.8% เทียบกับงวดเดียวกันของปีที่ผ่านมาอยู่ที่ 786.6 ล้านบาท กำไรส่วนของบริษัทใหญ่อยู่ที่ 250.1 ล้านบาท เพิ่มขึ้น 43% เทียบกับงวดเดียวกันของปีที่ผ่านมาอยู่ที่ 149.1 ล้านบาท ขณะที่ อัตรากำไรขั้นต้นเพิ่มขึ้นอยู่ที่ 13.1% อัตรากำไรสุทธิ 3.3%
โดยผลประกอบการเติบโตขึ้นตามเป้าหมายที่วางไว้ จากแผนการขยายสาขา การรุกตลาดแฟรนไชส์ อีคอมเมิร์ซ และการบริหาร Product mix ได้อย่างมีประสิทธิภาพ สินค้าทุกกลุ่มมีการเติบโต ได้รับการตอบรับจากการเปิดตัวสินค้าใหม่หลากหลายแบรนด์ดังที่วางจำหน่ายในช่วงไตรมาสแรก และจะดีต่อเนื่องในไตรมาส 2 โดยเฉพาะกลุ่มสมาร์ทโฟน
อาทิ การเปิดตัวของสินค้ารุ่นเรือธงค่าย SAMSUNG, HUAWEI, OPPO, VIVO ซึ่งบริษัทฯ สามารถขยายส่วนแบ่งการตลาดได้เพิ่มขึ้น ขณะที่ สินค้ากลุ่ม Apple ได้แก่ iPad  รุ่นใหม่ Apple Watch และ iPhone รุ่นเก่าที่ยังได้รับการตอบรับที่ดี รวมถึง สินค้ากลุ่มเกมมิ่ง โน้ตบุ๊ค และอุปกรณ์เสริม มีการเติบโตขึ้น โดยบริษัทฯ มีการจัดกิจกรรมการตลาดและส่งเสริมการขาย ตอบสนองไลฟ์สไตล์และความต้องการของลูกค้า นอกจากนี้ ร้าน KingKong Phone ที่บริษัทได้เข้าซื้อกิจการเมื่อปลายปีที่ผ่านมา ได้เพิ่มสินค้าจากแบรนด์ชั้นนำต่างๆ เข้ามาจำหน่าย สนับสนุนยอดขายให้เพิ่มขึ้น
ทั้งนี้ COM7 เป็นผู้นำร้านค้าปลีกไอทีและสมาร์ทโฟนที่มีสาขาครอบคลุมมากที่สุดในประเทศ ณ สิ้นไตรมาส 1/2562 มีสาขาภายใต้การบริหารของกลุ่มบริษัทฯ รวมจำนวน 662 สาขา ได้แก่ BaNANA 208 สาขา , Studio7 100 สาขา, Kingkong Phone 103 สาขา, BKK 37 สาขา, TRUE Shop by com7 92 สาขา, BaNANA Shopping (แฟรนไชส์) 59 สาขา,  iCare 26 สาขา และ Brand Shop 37 สาขา ตั้งเป้าสิ้นปีมีสาขาภายใต้การบริหารของบริษัทฯ จำนวน 847 สาขา เป็นอีกจุดแข็งสำคัญ เพื่อต่อยอดการเติบโตในอนาคต และมั่นใจเป้าหมายรายได้ปี 2562 เติบโตไม่ต่ำกว่า 10% จากปีก่อนอยู่ที่ 27,913 ล้านบาท
“ภาพรวมตลาดค้าปลีกไอทีและสมาร์ทโฟนในไตรมาสแรกเติบโตดี รับอานิสงส์การเปิดตัวสินค้าใหม่ และมองว่าจะดีต่อเนื่องในไตรมาส 2 ปีนี้ โดยเฉพาะกระแสของสมาร์ทโฟนรุ่นเรือธงค่าย SAMSUNG และ HUAWEI P30 Series ที่เปิดตัวในเดือนเมษายนที่ผ่านมา ได้รับการตอบรับเป็นอย่างมาก COM7 ได้รับอานิงสงส์ จากการจำหน่ายสินค้ารุ่นดังกล่าว และสามารถซื้อสินค้าได้โดยตรงจาก Huawei
อีกทั้ง มีแผนเพิ่มไลน์สินค้าใหม่เข้ามาจำหน่าย โดยเน้นสินค้ากลุ่มที่มีมาร์จิ้นดี มีโอกาสเติบโตรับเทรนด์เทคโนโลยีที่ก้าวหน้า และมองโอกาสเพื่อขยายการเติบโตอื่นๆ อีกในอนาคต” นายสุระ กล่าว